Tampikas
Tampikas (isp. Tampico) – miestas šiaurės rytų Meksikoje, Tamaulipaso valstijoje, Meksikos įlankos pakrantėje, prie Panuko upės žiočių. Sudaro aglomeraciją su Siudad Madero ir Altamiros miestais. Yra General Francisco Javier Mina tarptautinis oro uostas, svarbus jūrų uostas (svarbus naftos eksporto centras, taip pat eksportuojama mediena, sidabras, varis, vilna, kanapių pluoštas ir kt.). Tiesa, dauguma konteinerinių krovinių gabenami per Altamiros uostą. Svarbus naftos perdirbimo ir paskirstymo centras visoje Meksikoje. Miestas turi centrinę aikštę, greta kurios – neoklasikinė rotušė, XIX a. Nekaltojo Prasidėjimo katedra. Senamiestyje daug Naujajam Orleanui būdingos architektūros pastatų.